google/wiki40b huggingface dataset:
נגה ניר נאמן

ביוגרפיה

ניר נאמן נולדה וגדלה בעפולה. סבה היה ניצול שואה ומזכ"ל האיגוד המקצועי של פועלי עפולה, אביה הוא בעל חברה לייעוץ פיננסי, ואמה, בינה ניר, היא מורה לפיזיקה ולמתמטיקה ומנהלת בית ספר בעבר ומרצה לתקשורת ולתרבות בהווה במכללה האקדמית עמק יזרעאל. התקבלה לתיאטרון צה"ל אך לא שירתה בו בסוף. אחרי שירות בצה"ל החלה ללמוד תקשורת ומדע המדינה באוניברסיטה העברית בירושלים, ובמקביל עסקה בניקיון בתים ובתרגום ומכירת מאמרים.
את דרכה החלה כדוברת של ח"כ ויצמן שירי, ולאחר מכן עברה לערוץ הראשון בשנת 1998, כתחקירנית בתוכנית בוקר, כרכזת המערכת של תוכנית האקטואליה "7 וחצי" וכתחקירנית כללית. ב-2002 היא עברה לערוץ 10 עם הקמתו, ושימשה כרכזת מערכת בתוכנית "חדר מצב" עם דוד גלבוע. ב-2003 עברה לתפקיד כתבת לענייני בריאות, וסיקרה בין השאר, את פרשת רמדיה, ומ-2006 משמשת ככתבת צרכנות ובהמשך גם תעופה. במהלך מבצע עופרת יצוקה הוצבה באשקלון. בשנת 2012 שודר בערוץ 10 סרטה התעודי "מיליון דולר בייבי" שעוסק בהוצאות הגוברות והמחיר היקר של תעשיית ההיריון וגידול ילדים בישראל.
בשנים 2013–2015 הגישה ניר נאמן לצד סיון כהן את תוכנית הצרכנות היומית הכול כלול בערוץ 10. קיבלה את אות המופת של עמותת אומ"ץ לשנת 2015 עם סיון כהן, על עבודתן העיתונאית של שתיהן במסגרת התוכנית.
מ-2015 מגישה את מוסף התחקירים "ברקוד" במהדורת החדשות המרכזית של ערוץ עשר. משמשת כמגישה מחליפה בתוכנית חמש עם רפי רשף. ב-2016 הגישה ביחד עם דני רופ כמה ימים בשבוע את תוכנית הבוקר בערוץ 10, במקום התוכנית "אורלי וגיא", בעקבות יציאתם של אורלי וילנאי וגיא מרוז לחופשה.
ב-20 ביולי 2016 החלה להגיש את מהדורת החדשות המרכזית של ערוץ עשר, לסרוגין עם תמר איש-שלום וטלי מורנו.
ניר נאמן נשואה לאורן נאמן, מנהל מכירות ובעבר העוזר הפרלמנטרי של ח"כ סופה לנדבר, ולהם בן ובת. הם מתגוררים בתל אביב. ב 2019 ניר נאמן עזבה את "ברקוד" כחלק ממיזוג רשת-עשר.
מרפריסבורו

היסטוריה

מרפריסבורו נוסדה ב-1811 בהוראת אספת הנבחרים של טנסי במטרה לשמש כבירת מחוז רתרפורד. היא נקראה בתחילה "קנונסברג" (Cannonsburgh) כהוקרה לפוליטיקאי המקומי ניוטון קנון, אך כעבור זמן קצר השם שונה למרפריסבורו על שמו של הארדי מרפרי, גיבור ממלחמת העצמאות של ארצות הברית.
באותן שנים ההתיישבות בטנסי החלה להתפשט מערבה ונוקסוויל, הבירה של טנסי באותו זמן ששכנה במזרח, לא הצליחה לתפקד כבירה במלוא היעילות. לכן הוחלט בסביבות 1818 להעביר את הבירה למרפריסבורו במרכז טנסי. עם זאת ב-1826 הבירה הועברה בשנית, הפעם לנאשוויל הקרובה.
במהלך מלחמת האזרחים האמריקנית התרחשו שני קרבות במרפריסבורו. קרב מרפריסבורו הראשון התרחש ב-13 ביולי 1862 והסתיים בניצחון צבא הקונפדרציה על צבא האיחוד. קרב מרפריסבורו השני, הידוע יותר בתור קרב נהר סטונס, החל ב-31 בדצמבר באותה שנה ונגמר ב-2 בינואר 1863. קרב זה היה אחד הקרבות העקובים מדם במהלך המלחמה ואף על פי שהוא עצמו לא הוכרע לטובת אחד הצדדים, בסופו של דבר צבא הקונפדרציה נסוג.
העיר התאוששה במהירות יחסית מהמלחמה והחלה לגדול באופן משמעותי בתחילת המאה ה-20. הגדילה הואצה לאחר מלחמת העולם השנייה. מאז שנות ה-90 של המאה ה-20 מרפריסבורו קלטה מהגרים רבים מאזורי מלחמה, בעיקר סומלים וכורדים מעיראק.

חינוך

בעיר נמצאת אוניברסיטת המדינה מרכז טנסי.

תחבורה

בתחומי העיר נמצא נמל התעופה העירוני מרפריסבורו, המשמש בעיקר לתעופה כללית. כמו כן בנאשוויל נמצא נמל התעופה הבינלאומי נאשוויל הגדול והחשוב יותר.
בעיר עובר כביש בין-מדינתי 24, המקשר בין מדינת אילינוי לעיר צ'טנוגה בדרום-מזרח טנסי.
ג'יימס מקראקן

ביוגרפיה

מקראקן נולד בגארי, אינדיאנה והחל לשיר במקהלת הכנסייה בעירו כילד. בעת שירותו בצי של ארצות הברית במלחמת העולם השנייה, שר במקהלת אנשי הצי. הוא למד מוזיקה באוניברסיטת קולומביה וכן אצל אלזה זייפרט בקונסטנץ, גרמניה.
הופעתו הפומבית הראשונה הייתה בשנת 1952, עם "סנטרל סיטי אופרה" בקולורדו, בתפקיד "רודולפו" בלה בוהם של פוצ'יני. הוא שר תפקידים משניים במטרופוליטן אופרה בניו יורק משנת 1953 עד 1957, כשהיה עדיין סטודנט. ב-1957 יצא לאירופה והופעתו הראשונה שם הייתה באופרה של וינה. הוא נחל הצלחה רבתי באופרה של ציריך, שווייץ.
"אותלו" היה אחד מתפקידיו המובהקים. משנת 1963 היה לאחד הטנורים הדרמטיים הראשיים של המטרופוליטן.
מקראקן נשא לאישה את זמרת המצו-סופרן סנדרה וורפילד, והופיע לצדה באופרה "שמשון ודלילה" של קאמי סן-סאנס במטרופוליטן. הוא חזר למטרופוליטן שבועות ספורים לפני מותו בגיל 61. מקראקן השתתף בסיור האחרון של המטרופוליטן אופרה בארצות הברית, שם שר בתפקיד קאניו ב"ליצנים" של לאונקוואלו.
מקראקן השאיר אחריו הקלטות, ביניהן "הנביא" של מאיירבר (עם מרילין הורן ורנאטה סקוטו, משנת 1976 בערך), כרמן של ביזה (בניצוח ליאונרד ברנשטיין, 1972), פידליו של בטהובן (עם בירגיט נילסון, 1964), "אותלו" של ורדי (עם דיים גווינת' ג'ונס, 1968) ו"ליצנים" (1967), וכן שירי גורה של ארנולד שנברג (עם ג'סי נורמן, טטיאנה טרויאנוס ודייוויד ארנולד, 1979).
הפיגוע בקו 20 בירושלים

הפיגוע

ב-21 בנובמבר 2002 בשעה 7 בבוקר, מחבל מתאבד פלסטיני לבוש בחגורת נפץ של 5 קילוגרם של חומר נפץ ורסס, עלה לאוטובוס אגד קו 20 ברחוב מקסיקו בשכונת קריית מנחם בירושלים. המחבל פוצץ את עצמו באוטובוס הצפוף לפני שהגיע לתחנה הבאה. 11 בני אדם נהרגו מעוצמת הפיצוץ ויותר מחמישים נפצעו.
חמאס נטל אחריות לפיגוע ואמר שהוא בוצע על ידי נאאל אבו הלאייל, בן 23 מהכפר אל-ח'דר שבגזרת בית לחם. ארבעה מהקורבנות היו ילדים שהיו בדרכם לבית הספר. אביו של המחבל אמר שהוא מרוצה מבנו והוסיף  "הדת שלנו אומרת שאנחנו גאים בו עד יום תחיית המתים." חברי המחבל אמרו שהוא תמך בארגון הג'יהאד האיסלאמי הפלסטיני.
מפרץ סידרה

מפרץ סידרה (ערבית خليج سرت) או מפרץ סירת הוא מפרץ בים התיכון בצפונה של לוב. רוחבו של המפרץ מגיע ל-440 ק"מ, והוא משתרע בין הערים בנגאזי במזרח למיסראתה במערב. במפרץ מתנהל דיג טונה באופן נרחב והוא מהווה מקור פרנסה חשוב לתושבי האזור.

תביעות בעלות

לוב טוענת שכל המפרץ הוא מים פנימיים שלה, עד לקו רוחב של 32 מעלות ו-32 דקות קשת צפון, עם אזור דיג בלעדי של 62 מיל ימי. ארצות הברית מבטלת את טענת לוב וטוענת שבידי לוב יש בעלות רק על הים הנמצא כ-12 מיל ימי מחופיה, כמקובל. ב-1973 תבע מנהיג לוב מועמר קדאפי בעלות על כל המפרץ וקרא לו "קו המוות". 
במהלך השנים, בעקבות הסכסוך על המפרץ אירעו בו תקריות ירי וקרבות אוויר. ב-1981 אירעה תקרית ירי במפרץ בו הפילו שני מטוסי F-14 של חיל הים האמריקאי שני מטוסי סוחוי Su-22 לוביים. ב-1989 אירעה תקרית נוספת מעל מימי המפרץ ובמהלכה הופלו שני מטוסי מיג 23 פלוגר אס, שנחשד כי היו בדרכם לתקוף מטוסי קרב אמריקאיים.
מדבר שור

מדבר שוּר הוא ספר "דרושים" בענייני פרשת השבוע והמועדים שנכתב על ידי הרב אברהם יצחק הכהן קוק.
הספר, הכולל דרשות מהשנים תרנ"ד-תרנ"ו, נכתב בשנים בהן שימש הרב קוק כרבה של העיירה זוימל בליטא, והוכן לצאת לאור בסיוון תרנ"ט (1899), בעת שכיהן כרב העיר בויסק בלטביה.  
כתב היד של הספר נגנב מידי הראי"ה בשנות ה-20 והרב הנחה שלא לנסות לאתרו באמצעות פרסום הגניבה ברבים. הוא הוחזר בשנת ה'תשכ"ב בידי אלמוני לעורך הדין הירושלמי אלכסנדר אמדור, בנו של ירחמיאל אמדורסקי הלה העבירו לידי הרצי"ה. מסיבות שונות הספר לא יצא לאור עד שנת תשנ"ט בהוצאת מכון הרצי"ה. שלוש מהדורות של הקובץ דרשות הראי"ה לימים נוראים (שנות תשנ"ב-ג-ד) קדמו לו.

מבנה הספר

הספר מורכב משלושים ושמונה דרשות שונות, בענייני פרשת השבוע והמועדים, מלבד דרוש אחד שעוסק בהספד לרב גדול שנפטר באותם ימים. 
בהקדמה לספר מסביר הרב קוק: "ידע (הקורא) נאמנה כי זולת ביאורי המאמרים מחז"ל ופרושי המקראות, עצם הדברים המה בעז"ה מושכלים וערוכים במועצות ודעת". כסיבה לכתיבת הספר, מדגיש המחבר כי למרות שהתעסק מעט במקצוע הדרוש, הוא רואה בדרכו דרך חדשה, שברוב ספרי הדרוש לא נמצאת. 
"חפצתי מאוד להתוות תו של עומק הדעת וההתבוננות על פני חלקת הדרוש ... להרחיב גבול הגיוני לב המושקפים על פי הבחנה ישרה בעומק דברי חז"ל וכתבי הקודש ... אקווה כי מי שיבחון בדברי אלה בראיות של בינה ישרה וחודרת, ימצא בהם דברים המרחיבים את הלב ומגדילים את תורת המוסר, הנחוצה לכל איש אמונים אשר לכל ישר הולך ... ובאמת חלק האגדה בעקרו, ודאי לרומם את רוח האדם ואת הכרתו המוסרית"
הספר יצא לאור בהוצאת מכון הרצי"ה בעריכת הרב מיכאל הרשקוביץ והרב דוד לנדאו. בסוף הספר מובא מפתח מקורות הכולל תנ"ך ומפרשיו, תרגומים, תלמוד בבלי וירושלמי, מדרשים, ספרי הלכה וספרי אמונה רבים.

שם הספר

מִדְבַּר שׁוּר הוא מקום בנדודי בני ישראל ממצרים לארץ המובטחת: "וַיַּסַּע מֹשֶׁה אֶת יִשְׂרָאֵל מִיַּם -סוּף, וַיֵּצְאוּ אֶל מִדְבַּר שׁוּר" ספר שמות, פרק ט"ו, פסוק כ"ב.
בנוסף - שמו של הספר רומז על שם המחבר: שׁוּר פירושו הַבֵּט, וזה גם פירוש המילה קוּק ביידיש.
הפרודיג'י

תחילת דרכם

ב-1991 שלח ליאם האולט קלטת דמו, שהתקבלה, לחברת "XL Records". בפברואר של אותה שנה הופק הסינגל "What Evil Lurks". השם "פרודג'י" נבחר על ידי האולט כמחווה לסינתיסייזר האנלוגי הראשון שלו, מוג פרודיג'י.
הופעתה הראשונה של הלהקה, אשר הייתה למעשה האולט עם הרקדנים פלינט ותורנהיל, התקיימה במועדון "Four Aces" בלונדון. בעקבות הצלחת ההופעה והצלחתו של הסינגל "Charly" יצא אלבומם הראשון של הלהקה "Experience". אלבום זה נחשב לאחד מאבני היסוד של סצנת הרייב הבריטית. השיר שנעל את האלבום, "Death of the Prodigy Dancers", בוצע בהשתתפותו של הראפר מקסים ריאליטי, אשר לאחר מכן הצטרף כחבר ללהקה.
לאחר צאת אלבומם הראשון שאפו חברי הלהקה להתבדל מסגנון הרייב ה"ילדותי" שלו, וב-1993 הוציא האולט את הסינגל "One Love" שהתאפיין בצליל קשה ומחוספס יותר, זכה לאהדת המבקרים והגיע למקום השמיני במצעדי הפזמונים בבריטניה.

Music for the Jilted Generation

שנה לאחר יצאתו של "Experience" יצא האלבום השני של הפרודיג'י, "Music for the Jilted Generation". אלבום זה הציג מגוון מוזיקלי גדול יותר ובו, לצד שירי רחבת ריקודים, גם מלודיות שקטות כ "The Narcotic Suite" ושירים עם אלמנטים שאולים מעולם הרוק כ- "Their Law". ב-1995 יצאה הלהקה למסע הופעות עולמי יחד עם הגיטריסט ג'ים דייוויס. ב-1996 יצא הסינגל לשיר "Firestarter" שבו שר לראשונה פלינט והציג את המראה החדש שלו. סינגל זה הגיע למקום הראשון במצעדי הפזמונים הבריטיים.
במסע הופעות זה הופיעה הלהקה בפסטיבל הנחשב לולפלוזה.

The Fat of the Land

ב-1997 שחררה הלהקה את אלבומם השלישי "The Fat of the Land". מקור שמו של האלבום מגיע מביטוי אנגלי ומתייחס לחיי הצלחה. האלבום דורג בראש מצעד המכירות האמריקאי עם מכירות של למעלה משני מיליון עותקים בארצות הברית ולמעלה מעשרה מיליון עותקים ברחבי העולם. בין היתר היה האלבום מועמד לפרס הגראמי עבור אלבום האלטרנטיב הטוב ביותר וזכה אף להירשם בספר השיאים של גינס לשנת 1999 על האלבום הבריטי המהיר ביותר להימכר.

המחלוקת סביב השיר "Smack my bitch up"

באלבום "The Fat of the Land" הוכלל השיר "Smack my bitch up". השיר זכה להשמעות רבות גם בתחנות רדיו המתמקדות ברוק וזאת בשל ריפי הגיטרה הקשוחים שבו. עם זאת, מחאות רבות מצד ארגוני נשים שטענו כי מילות השיר מעודדות אלימות כנגד נשים, גרמו להורדתו ממדפי רשתות המרכולים קיי מארט ווולמארט בארצות הברית.
ליאם האולט טען כי כוונת השיר לא פורשה נכון וכי הביטוי הוא למעשה ביטוי סלנג אנגלי אשר רומז לשטף אנרגיה קיצוני, כמו בהופעה חיה. כמו כן, הוא הצביע על העובדה שמילות השיר לא נכתבו על ידיו אלא סומפלו מ-"Give The Drummer Some" של אולטראמגנטיק אמ.סי'ז.
הוידאו קליפ של השיר, שבויים על ידי יונס אקרלונד, עורר גם הוא מחלוקת רבה. הקליפ מציג בגוף ראשון דמות היוצאת לערב רווי אלכוהול וסמים. במהלך הקליפ מסתבכת הדמות בקטטות, מבצעת מעשי ונדליזם, מטרידה מינית נשים ולבסוף אף מקיימת יחסי מין עם נערת ליווי. בסופו של הקליפ מגיעה תפנית לעלילה, כאשר הדמות מביטה במראה ומסתבר לצופה שזוהי למעשה אישה. הקליפ כולל תוכן מיני מפורש ושאר תכנים מעוררי מחלוקת שהביאו להגבלה ניכרת בשעות הצגתו בMTV ולבחירתו ב-2002 כקליפ מעורר המחלוקת ביותר ששודר אי פעם.

הלהקה הופיעה בישראל ארבע פעמים: באולם הסינרמה בשנת 1995, בהאנגר 11 בשנת 1996, בפסטיבל דאנס אנד ליוויס בפארק הירקון בשנת 1998 וב-29 במאי 2014 בגני התערוכה בתל אביב.
דויד די תומאסו

קריירת מועדונים

די תומאסו החל את הקריירה המקצועית שלו במונקו מליגת העל הצרפתית. ב-16 בינואר 1999 ערך די תומאסו את הופעת הבכורה שלו במועדון, כשהחליף את ג'ון ארנה ריסה בדקה ה-78 בתיקו 1-1 נגד לאנס במסגרת המחזור ה-21 בליגה. בהמשך הקריירה שיחק בסדאן, ששיחקה בליגת העל הצרפתית ובליגה הצרפתית השנייה, ובאוטרכט מליגת העל ההולנדית. בעונתו הראשונה באוטרכט נבחר על ידי האוהדים לשחקן העונה של המועדון.

מותו והנצחתו

ב-29 בנובמבר 2005 נפטר די תומאסו כתוצאה מדום לב בשנתו, כשהוא בן 26. אוטרכט הפסיקה את השימוש בחולצה מספר 4 כאות הנצחה, וסדאן הפסיקה את השימוש בחולצה מספר 29. פרס שחקן העונה של אוטרכט נקרא מאז מותו "פרס די תומאסו".

משפחתו

אביו של די תומאסו, פסקל, ודודו, לואי, שיחקו שניהם בשנות ה-80 בגרנובל. אחיו הצעיר, יואן, שיחק במספר מועדוני כדורגל צרפתים. די תומאסו היה נשוי ואב לבן.
מונואיד (מבנה אלגברי)

מונואיד (או: יחידון) הוא מבנה אלגברי הכולל קבוצה, פעולה בינארית אסוציאטיבית, ואיבר יחידה. למונואיד חסרה תכונה אחת כדי להפוך לחבורה: התכונה שכל האיברים הפיכים. 
יש שני מונואידים (עד כדי איזומורפיזם) מסדר 2, 7 מסדר 3, 35 מסדר 4, 228 מסדר 5 ו-2237 מסדר 6 .

איברים במונואיד

במונואיד, איבר a הוא "הפיך מימין" אם קיים c כך שמתקיים ac=1 (אז c נקרא "הפכי מימין" של a), ו"הפיך משמאל" אם קיים b כך שמתקיים ba=1 (אז b "הפכי משמאל" של a). ייתכנו במונואיד איברים שהם הפיכים מימין אבל לא משמאל, או להפך. ההפכי מימין אינו בהכרח יחיד, וכן להפכי משמאל. לעומת זאת, איבר שהוא גם הפיך מימין וגם הפיך משמאל מוכרח להיות הפיך (כלומר, קיים d כך שמתקיים ad=da=1), ואז יש לו הפכי יחיד מימין השווה להפכי היחיד משמאל; איבר זה נקרא ה'הפכי' של a ומסומן ב- . מונואיד שבו כל האיברים הפיכים נקרא חבורה.

מבנים במונואיד

במונואיד אפשר להגדיר תת-מונואיד בדומה לתת-חבורה של חבורה: תת-קבוצה S, המכילה את איבר היחידה, מהווה תת-מונואיד אם היא סגורה לכפל (כלומר, לכל  גם ). אוסף האיברים ההפיכים במונואיד מהווה תת-מונואיד, שהוא גם חבורה (זו נקראת 'חבורת ההפיכים במונואיד'). בדומה להגדרה בחוגים, אפשר להגדיר במונואיד אידיאל (ימני, שמאלי, או דו-צדדי), וגם 'מונואיד מנה' ביחס לאידיאל. האידיאל המינימלי של מונואיד קומוטטיבי (כלומר, חיתוך כל האידיאלים של המונואיד), הוא חבורה.

מונואידים עם צמצום

הסרת האקסיומה על קיום הפכיים גורמת לכך שהמבנה של מונואידים הרבה יותר מסועף מזה של חבורות. לשם המחשה, ישנם 2237 מונואידים שונים בעלי ששה איברים (ורק שתי חבורות מסדר זה). באמצע הדרך בין המונואידים הכלליים לבין החבורות עומדים מונואידים עם צמצום: כאלה שבהם מ- ax=ay נובע x=y (זהו "צמצום משמאל"), ומ- xa=ya נובע x=y (צמצום מימין). לדוגמה, כל מונואיד המוכל בחבורה מקיים את תכונת הצמצום.
השיכון ההדוק ביותר הוא ב"חבורת שברים", היינו כזו שכל איבר שלה הוא מהצורה , כאשר a,b שייכים למונואיד; שיכון כזה קיים אם ורק אם המונואיד מקיים את תנאי אור (Ore's condition): לכל a,b יש איברים x,y כך ש- xa=yb. מונואיד עם צמצום המקיים איזושהי זהות (כגון , ובפרט: כל מונואיד קומוטטיבי עם צמצום), או שיש לו גידול תת-אקספוננציאלי, מקיים את תנאי אור. 
באופן כללי, השאלה האם מונואיד עם צמצום הנתון לפי הצגה סופית שלו ניתן לשיכון בחבורה, אינה כריעה. עבור מונואידים סופיים התשובה תמיד חיובית (די להניח צמצום משמאל. הוכחה: יהי  מונואיד כזה. לכל , הפונקציה  המוגדרת על ידי  היא פונקציה הפיכה (לפי הצמצום), ולפי הסופיות היא מוכרחה להיות על. בפרט קיים איבר  כך ש- , ובמלים אחרות כל איבר a הוא הפיך מימין. בפרט, האיבר b המקיים  הפיך מימין, אבל השוויון מראה שהוא גם הפיך משמאל. כאיבר הפיך מימין ומשמאל הוא הפיך, ו- a הוא ההפכי שלו. לכן גם a הפיך, ו- M הוא חבורה). ב-1960 נתן Adian קריטריון קומבינטורי על ההצגה, המבטיח שיכון כזה (אבל אינו הכרחי).
מאידך, יש מונואידים עם צמצום (מימין ומשמאל) שאינם ניתנים לשיכון בתוך חבורה (אפילו כזו שאינה חבורת שברים). מלצב נתן סדרה אינסופית של תנאים שמונויד המקיים אותם משוכן בחבורה, והראה שתת-קבוצה סופית של התנאים האלה אינה מספיקה.
קרולינה פלישקובה

ביוגרפיה

פלישקובה נולדה בלוני. יש לה אחות תאומה זהה, אף היא שחקנית טניס מצטיינת.

2010

בשנת 2010 זכתה פלישקובה בתואר של טורניר הנערות באליפות אוסטרליה הפתוחה לאחר ניצחון במשחק הגמר על לורה רובסון מבריטניה.

גמר אליפות ארצות הברית

באליפות ארצות הברית הפתוחה שנערכה בשנת 2016 הגיעה פלישקובה לראשונה בקריירה שלה למשחק הגמר בטורניר גראנד סלאם. עם תחילת הטורניר היא דורגה במקום עשירי. בסיבוב השלישי היא ניצחה את אנסטסיה פבליוצ'נקובה מרוסיה (17 בעולם) ב-2 מערכות (2–6, 4-6), בסיבוב הרביעי היא ניצחה את ונוס ויליאמס מארצות הברית (6 בעולם) ב-3 מערכות (6-4, 4-6, 6-7), בשלב חצי הגמר היא ניצחה את סרינה ויליאמס מארצות הברית בשתי מערכות (2–6, 6-7) והורידה אותה מהמקום הראשון לאחר שיא של 186 שבועות במקום הראשון. במשחק הגמר היא הפסידה ב-3 מערכות (6-3, 4-6, 4-6) לאנגליקה קרבר מגרמניה שדורגה לפני הטורניר במקום השני בעולם אך באותו מעמד עלתה למקום הראשון בעולם בזכות הפסדה של ויליאמס לפלישקובה.

2017

באליפות אוסטרליה הפתוחה שנערכה בינואר 2017 הגיעה פלישקובה לשלב רבע הגמר, שבו הפסידה למיריאנה לוצ'יץ'-ברוני מקרואטיה ב-3 מערכות (6-4, 3-6, 6-4).
נפתלי שטרן

נפתלי שטרן (באנגלית Stern Naftali) - רופא פנימי ואנדוקרינולוג, פרופסור מן המנין לרפואה פנימית בבית הספר לרפואה באוניברסיטת תל אביב, מנהל המכון האנדוקרינולוגי (המכון לאנדוקרינולוגיה, מטבוליזם ויתר לחץ דם ) , בבית החולים איכילוב.
שטרן עוסק במחלות בלוטת יותרת המח (היפופיזה) . בנוסף עוסק שטרן ב : מחלות בלוטת התריס, מטבוליזם של משק הסידן, הפרעות בוויטמין D, מחלות מטבוליות של העצם, (אוסטיאופורוזיס), בלוטות יותרת הכליה (אדרנלים), אקנה שמקורו בהפרעות הורמונאליות, חסר הורמונאלי (טסטוסטרון נמוך) בגברים, גידולים שפירים וממאירים במערכת האנדוקרינית, סרטן בלוטת התריס, סרטן האדרנל, גידולים נוירואנדוקריניים במערכת העיכול, בחלל הבטן ובבית החזה והצוואר, סוכרת, עודף משקל או השמנת יתר, הפרעות בשומני הדם, יתר לחץ דם.

ביוגרפיה

בין השנים 1969–1975 למד שטרן בבית הספר לרפואה ע”ש סאקלר, באוניברסיטת תל אביב.
בין השנים 1976–1981 התמחה שטרן ברפואה פנימית, המרכז הרפואי ע"ש חיים שיבא - תל השומר.
בין השנים 1981–1983 התמחה שטרן באנדוקרינולוגיה, UCLA, קליפורניה.

משפחתו

שטרן נשוי לאפרת - בעלת תואר דוקטור באמנות, ומרצה לתולדות האמנות ב- אוניברסיטה הפתוחה. לזוג 3 בנים.
הבן הבכור עודד חולה במחלת טיי זקס
שטרן מוביל מחקר בניסיון למצוא תרופה לבנו.
אלווד סיטי

דמוגרפיה וכלכלה

בשנת 1900 חיו באלווד סיטי כ-2,243 תושבים, ב-1910 חיו 3,902 תושבים, וב-1940 חיו בעיירה 10
. כיום בעיירה גרים כ-8,700 תושבים (בצפיפות של 1,433.5 לקמ"ר) על פי מפקד האוכלוסין לאומי שנערך בשנת 2000. אומדן האוכלוסייה בשנת 2008 היה 7,966. העיר נמצאת במרחק של 30 מייל (48 ק"מ) מצפון מערבה של פנסילבניה, ובמרחק של 8 מייל (13 ק"מ) ממזרח ניו קאסל. בעבר, בעיירה הייתה קיימת תעשיית ייצור צינורות פלדה, פחים של מכוניות, מחצבות אבן גיר, בתי יציקה, כריית פחם, ועוד.

טלוויזיה

העיר מוכרת גם מהסדרה ארתור בתור מגוריהם של רוב הדמויות וכל הדמויות הראשיות.
FYI (ערוץ טלוויזיה אמריקאי)

היסטוריה

ערוץ ביוגרפיה (באנגלית: Biography Channel) היה ערוץ אמריקאי בבעלותה של חברת A&E Television Networks, שעלה לשידור ב-1 בינואר 1999 בארצות הברית. הערוץ שידר תוכניות דוקומנטריות, מיני סדרות וסרטים אודות אישים מובילים בתחומי התרבות, אמנות, בידור, היסטוריה, פוליטיקה, עסקים, כלכלה וחברה. בין המדינות בהן הופץ ערוץ ביוגרפיה: קנדה וארצות הברית, ספרד, אנגליה, אוסטרליה, גרמניה, איטליה, אמריקה הלטינית וישראל.
בישראל שודר הערוץ בזכיינות על ידי חברת טלעד. הערוץ שידר במשך 18 שעות ביממה בעברית ובאנגלית (עם תרגום לכתוביות בעברית). הערוץ עלה לשידור בנובמבר 2005 ב-yes הטלוויזיה בלוויין, ועלה לשידור גם ב-HOT בספטמבר 2008. לאחר מיתוגו מחדש, HOT ו-yes החליפו אותו בערוץ Lifetime הפונה לקהל צופים נשי, ושייך גם כן לחברת A&E Networks.
אופטיקה

אוֹפְּטִיקָה (מיוונית עתיקה: ops - עין, optikos - הקשור לראייה) היא תחום בפיזיקה המתאר את התכונות וההתנהגות של האור, ואת יחסי הגומלין בין אור לחומר. אופטיקה מסבירה תופעות אופטיות, שמצידן מדגימות את עקרונות האופטיקה.
האופטיקה נוכחת בחיי היום-יום: עדשת העין האנושית פועלת על-פי עקרונותיה, ותופעות רבות בהן הקשת בענן, פאטה מורגנה (מיראז'), ההילה סביב הירח או השמש, "כלבי השמש", ההבזק הירוק ועוד, הן אופטיות.
תחום האופטיקה מוקדש בדרך-כלל לתיאור ההתנהגות של אור נראה, אור תת-אדום, ואור על-סגול על הספקטרום האלקטרומגנטי; אולם היות שאור הוא קרינה אלקטרומגנטית, תופעות מקבילות מתרחשות גם בקרני רנטגן, קרינת מיקרוגל, גלי רדיו וסוגים אחרים של קרינה אלקטרומגנטית. לפיכך ניתן להתייחס לאופטיקה כאל תת-תחום של אלקטרומגנטיות. מספר תופעות אופטיות תלויות בטבעו הקוונטי של האור, ולפיכך תחומים מסוימים באופטיקה קשורים גם למכניקת הקוונטים.
עם זאת, אופטיקה, כתחום מחקר מדעי, נחשבת באופן כללי לנפרדת מקהילת המחקר הפיזיקלי. יש לה זהות משלה, עם עמותות וועידות מדעיות משלה. ההיבטים המדעיים גרידא של אופטיקה נקראים לעיתים מדע האופטיקה או אופטיקה פיזיקלית. תחום האופטיקה היישומית נקרא לעיתים הנדסה אופטית. הנדסה אופטית יישומית העוסקת במערכות תאורה נקראת הנדסת תאורה. לכל אחד מתחומי מחקר ועיסוק אלה יש יישומים משלו, מיומנויות טכניות נפרדות, מוקדי עניין שונים וקשרים מקצועיים נפרדים.
בשל החשיבות הרבה של "מדע האור" ליישומים מעשיים, תחום מדע האופטיקה וההנדסה האופטית נוטים להיות מאוד רב-תחומיים. ניתן למצוא עיסוק במדע האופטיקה כחלק מתחומים רבים ושונים, כגון הנדסת חשמל, פיזיקה, רפואה, ועוד.

אופטיקה קלאסית

אופטיקה קלאסית, או אופטיקה גאומטרית, היא תחום באופטיקה המתאר את התקדמות האור במונחים של קרני אור. קרני אור משנות כיוון בנקודות מגע בין שני תווכים שונים, והן עשויות להיות עקומות בתווך בו מקדם השבירה הוא פונקציה של המיקום. הקרן באופטיקה גאומטרית ניצבת לחזית הגל באופטיקה פיזיקלית.

אופטיקה מודרנית

אופטיקה מודרנית היא הכינוי המקובל לתחומי המחקר באופטיקה שנעשו פופולריים במהלך המאה ה-20. תחומי מחקר אלה נוגעים בדרך-כלל במאפיינים האלקטרומגנטיים והקוונטיים של האור, אולם הם כוללים גם נושאים אחרים.
ארווי

בארץ ובחו"ל

בשנת 2002 הופיעו בתיאטרון הגראן רקס, ובשנת 2003  הופיעו שוב בתיאטרון הגראן רקס. 
בשנת 2003 הגיעו המורדים לביקור שעוררה היסטריה בקרבת בני הנוער, והעלו 21 הופעות.
בשנת 2004 הגיעו המורדים שוב ארצה וגם בהופעה הזאת בני הנוער עוררו היסטריה רבה. 
הלהקה התפרקה בשנת 2004 אבל הסדרה המשיכה להציג את העצמה בעוד כמה ארצות. אחת מהן – ספרד. מעריציה של הסדרה המורדים בספרד כבר ידעו על הפירוק אך לא וויתרו, וב־2005 הם הצליחו להביא אליהם שניים מחברי הלהקה קמילה בורדונבה ופליפה קולומבו, אשר עזבו את ספרד לאחר ביקור ארוך עם הבטחה – שארווי תחזור להופעות. והם קיימו, ובספטמבר 2006 הגיעו בנחמין רוחאס, קמילה בורדונבה ופליפה קולומבו לספרד וכמו כן עוררו גם שם היסטרית מעריצים רבה.

פרסומת למקדונלד'ס

ארבעת חברי ארווי בנחמין רוחאס, לואיסנה לופילטו, קמילה בורדונבה ופליפה קולומבו השתתפו בשנת 2004 לפרסומת במקדונלס בישראל. 
בפרסומת חברי הלהקה מדברים כמה מילים בעברית. 
הפרסומת הראשונה מבוססת על ארבעת חברי הסדרה שבאו לאכול ארוחה זוגית במקדונלד'ס אך הכל משתבש שקמילה מזמינה כמו לואיסנה, ולואיסנה בתגובה אומרת שהיא הולכת לאכול במקדונלד'ס ישראל.
הפרסומת השנייה מבוססת על הגרלת המכוניות (הצבעים: אדום ירוק וצהוב) של מקדונלד'ס. פרסומות אלו שודרו בשנת 2004.

פרסומת לכיף

בשנת 2004 -2005 לואיסנה לופילטו ופליפה קולומבו הצטלמו למספר פרסומות של מותג השמפו "כיף" אשר שודרו בישראל.
קו צינור קיסטון

קיסטון XL

קיסטון XL הוא מיזם של חברת טראנס-קנדה ומהווה את השלב הסופי המיועד של מערכת הצינורות – צינור בקוטר 36 אינץ' (910 מילימטרים) שינוע בין הארדיסטי לסטיל סיטי דרך מדינת מונטנה. הצינור תוכנן בשנת 2008 אבל פגש התנגדות ציבורית ופוליטית, עקב נזק סביבתי מוערך, והתוכנית בוטלה על ידי ממשל אובמה. בשנת 2017 הנשיא דונלד טראמפ חתם על מזכר הבנה ולאחר מכן על היתר לבניית הצינור, אך ההיתר בוטל על ידי מערכת המשפט במונטנה. במרץ 2019 חתם הנשיא על צו שעוקף את החלטת בית המשפט.
רודודנדרון

תפוצה

הרודודנדרון למיניו נפוץ ברוב חצי הכדור הצפוני, למעט אזורים מעוטי משקעים, ובחצי הכדור הדרומי בדרום-מזרח אסיה ובצפון אוסטרליה. מגוון רחב של מינים נמצא באזור הרי ההימלאיה, ובאזורים נוספים בהרי הודו וסין, קוריאה, יפן וטאיוואן. מספר מועט יחסית של מינים נמצא באמריקה הצפונית ובאירופה. רודודנדרון לא גדל כלל באמריקה הדרומית ובאפריקה.
בעבר נאספו פרחי רודודנדרון בטבע כדי להישתל בגנים, אולם כיום, במקומות רבים בעולם, מגדלים פרחי רודודנדרון לגינון באופן מסחרי.

רעילות

חלק ממיני הרודודנדרון רעילים לבהמות מרעה. מינים אלה מכילים את הרעלן גראיאנוטוקסין באבקניהם ובצופם. בני-אדם שיאכלו דבש המופק מפרחים אלה יסבלו מהזיות ומשלשולים, ובמקרים קיצוניים - מוות. פעמיים במהלך ההיסטוריה פלשו צבאות זרים לאזור פונטוס, בו גדלים מינים רעילים אלו. בשני המקרים, האוכלוסייה המקומית מיקמה כוורות דבורים קטלניות במקומות נוחים, והניחה לחיילים הרעבים לשדוד את הדבש, ובכך להביא לסיום הפלישה. את אחד המקרים מתאר ההיסטוריון האתונאי קסנופון. כאחד-עשר מקרי הרעלה, הדומים במאפייניהם לאלו המתועדים על ידי קסנופון, אירעו באיסטנבול בשנות ה-80. 
המינים החשודים ברעילות הם רודודנרון פונטי ורודודנדרון לוטאום (Rhododendron luteum), שניהם נפוצים באסיה הקטנה. מינים אלה רעילים במיוחד לסוסים, חיות מסוימות מתות בתוך שעות מזמן עיכול הצמח. בעלי חיים נוטים שלא לאכול צמחים אלה כאשר קיים מזון חלופי בסביבה.